52. schôdza NR SR - 2.deň - B. popoludní
Dátum: 2026-05-27
Poslanec: Števulová, Zuzana (PS)
Druh vystúpenia: Vystúpenie v rozprave

Kolegyne, mňa tieto dva rokovacie dni, ktoré sme tu na úvod schôdze absolvovali, však druhý sa už končí, napĺňajú neskonalým údivom, ako dokážeme minúť rokovacie časti tohto parlamentu na absolútne zbytočné návrhy zákonov, ktoré nič neriešia, o ktorých inak aj vopred vieme, že nebudú schválené, ako napríklad tento, pretože asi každý tu vieme narátať do 90, hlavne na tejto strane. Tak som veľmi zvedavá, keď príde k tomu hlasovaniu o tejto novele ústavy, že či bude tá 90 svietiť, no asi ťažko, teda dúfam, aj keď tu človek jeden nikdy nevie. Ale dobre, taký je parlamentný život. Len teda rozmýšľam, že ako sme sa vlastne ocitli v tomto bode, že my tu máme nový rokovací poriadok, ktorý sa včera ukázal, že teda mal byť bičom na opozíciu, nie je, budete ho meniť. Však ale my sme vám hovorili, že nech necháte tú starú verziu, že to nemáte meniť, tak sa vám to vypomstilo. Čiže rokovali sme x hodín o zmene rokovacích pravidiel, ktoré sa aj tak obrátili proti vám a budeme vlastne zrejme asi čeliť tomu, že to zase budete chcieť zmeniť. Teraz sme tu mali rokovanie celý deň dnes pomaly o tom, či môžu sobášiť poslanci, členovia vlády, prezident, ďalší zbytočný návrh z radu zbytočných návrhov SNS, čo zase nič nerieši, lebo toto fakt nie je problém Slovenska. A teraz tu máme problém Slovenska, že by primátori a starostovia a poslankyne a poslanci Národnej rady mali mať dlhšie funkčné obdobie päť rokov, lebo lebo to tiež asi zjavne je pálčivý problém Slovenska. Taký pálčivý, že naozaj za dva pracovné dni, čo my tu máme, sme sa nedokázali, ja neviem, dotknúť jediného pomaly reálneho problému Slovenska, dobre, s výnimkou výživného pre deti. To si myslím, že naozaj je vec, ktorá minimálne hodnotovo, môžeme mať výhrady k tomu zneniu, ale teda minimálne je to vec, ktorou sa treba zaoberať a ktorú treba riešiť. 90 % času sme zatiaľ minuli na niečo, o čom vieme, že je buď zbytočné, alebo vopred vieme, že neprejde. Ale budeme tým časom plytvať a potom si zajtra schválime, že sa schôdza predlžuje o týždeň a rokovania budeme mať do 8:00 vrátane pondelkov, lebo fuj, zlá opozícia to tu naťahuje. No tak si spomeňte, čo tu hovorím, že vy predkladáte, vy ste tí, ktorí predkladáte zbytočné návrhy, ktorí si ich predraďujete, lebo však žiadali sme, aby napríklad bol dvojnásobný čas na Občiansky zákonník, čo tu budeme mať, ktorý má reálne dopady inak, vážne na život inak nás všetkých, ale ani to neprešlo, tak uvidíme vôbec, ako budeme vlastne o tom Občianskom zákonníku diskutovať. Nie, my sa tu bavíme v zlúčenej rozprave o novom päťročnom funkčnom období, o ktorom vieme, že aj tak zrejme zrejme neprejde. No ja neviem, čo vám mám na to povedať, že vy máte pocit, že keď, že keď vlastne naším, že, že tým, komu sa zodpovedáme, sú občania Slovenskej republiky, že vy máte pocit, že vy môžete tým pádom čokoľvek, že tí ľudia majú krátku pamäť, že veď aj tak, keď už príde k tým voľbám v roku 2027 a že oni všetci zabudnú. A čo sme tu my robili, že veď to tu nikto nesleduje a je to jedno, ale to takto predsa nemôže byť. Veď veď aj my všetci žijeme medzi občanmi Slovenskej republiky, keď sa vás doma spýtajú, že čo ste dnes preberali. Vy fakt poviete s hrdosťou, že navrhovali sme predĺženie na päť rokov NRSR a obce, aj keď vieme, že nám to neprejde, a ešte sme k tomu dali poslanecký pozmeňujúci návrh, ktorým chceme meniť ústavu a zakotviť, že by sa teda referendom mohlo skracovať volebné obdobie Národnej rady poslaneckým pozmeňujúcim návrhom. Však ja len teda zacitujem vášho čestného predsedu, pán Pellegrini, ktorý v marci stál v prezidentskej kancelárii spolu s pánom Rašim, ktorý je spolupredkladateľom tohto poslaneckého pozmeňujúceho návrhu, a povedal teda, že legislatívny proces sa vymkol spod kontroly. Tak iste myslel aj na poslanecké návrhy novely ústavy v takej vážnej veci. Ja už fakt neviem, že, že vy ste to zrejme predložili, lebo viete teda, že sa to k tomu Pellegrinimu nedostane, keďže sa to neschváli, ale ale tak trošku aj čítajme medzi riadkami. Pán Blcháč, ja vám inak ďakujem, že ste sa to pokúsili vysvetliť. Ďakujem vám a úplne chápem, že nemáte právnické vzdelanie, ale proste vy chcete v druhom čítaní poslaneckým návrhom dopĺňať do Ústavy Slovenskej republiky nejakú akože úplne novú vec, ktorá v podstate nesúvisí. Dobre, súvisí, nesúvisí, ale akože keby sme to brali úplne, že najprísnejšie. Toto sa týka predlžovania volebného obdobia NRSR, tak nejaký súvis to má, ale keď to zoberiem najprísnejšie, tak referendum je úplne samostatný inštitút a kde by takéto niečo malo prejsť minimálne minimálne riadnym legislatívnym procesom v parlamente, ak nie teda medzirezortným pripomienkovým procesom. Veď veď to je ad absurdum. A ešte to predložíte práve v tej situácii, kedy áno, iná poslanecká strana, ktorá dnes nie je v parlamente, tu zbierala podpisy práve na to, aby takýto želaný výsledok sa dostavil a váš čestný predseda Národnej rady, predseda strany Peter Pellegrini mal možnosť sa obrátiť na Ústavný súd, spraviť to, čo kritizoval, predtým nespravil. Teda spravil to, čo... nespravil to, čo predtým chcel od prezidentky, aby spravila. Ja neviem, no. A vy tu predložíte takýto poslanecký návrh. To, kde sme? Fakt ste sa nad tým nezamysleli, že ako to vyzerá trápne? A teda, keď už sa bavíme o tom, čo tu máme, tak včera sme žiadali túto Národnú radu, že keď už teda si tu chceme skracovať volebné obdobie a umožňovať skracovanie volebného obdobia, tak keď tu máte takú vôľu, tak však mohli ste predradiť, zaradiť naše uznesenie a mohla táto Národná rada kľudne, kľudne si odhlasovať skrátenie vlastného volebného obdobia. Voľby môžu byť v septembri, októbri, novembri, decembri. Kľudne. Prečo to nespravíme? Načo dávať možnosť ďalšieho referenda, kde sa budú zbierať podpisy, čo bude stáť zase nejaké peniaze? Však sú tu už nejaké podpisy nejakej veľkej časti ľudí, ktoré dali najavo, že by chceli, aby takáto skutočnosť nastala. Dobre, prezident to referendum v tomto bode nevyhlásil, ale tak však vy môžete. Dali sme vám šancu, je tam uznesenie, tlač 1398. Môžeme si kľudne skrátiť volebné obdobie. To by bolo naozaj odvážne, ak chcete teda občanom nejakým spôsobom vyhovieť. Ale to samozrejme vy nespravíte, však. Vy nechcete prísť o svoje stoličky v parlamente. Vy tu radšej budete márniť čas všetkých nás aj vás, budete sa vysmievať voličom v podstate do tváre. Lebo je vám to prednejšie ako rokovať o problémoch tejto krajiny, na ktoré nemáte odpovede. Prorastové opatrenia nie sú. Kde sú tie prorastové opatrenia? Všetci vás upozorňujú, že ekonomika ide dole vodou. Tu aj vaši bývalí kolegovia z koalície, ktorí vedú samosprávy, hovoria, že samosprávy potrebujú niečo iné. Úplne iné. A vy neprinášate nič. Nič. Tu je, že veľká tma. Ale Že ekonomika ide dole vodou. Tu aj vaši bývalí kolegovia z koalície, ktorí vedú samosprávy, hovoria, že samosprávy potrebujú niečo iné, úplne iné. A vy neprinášate nič. Nič, tu je, že veľká tma. Ale zato prinášate návrhy, o ktorých vopred viete, že neprejdú. To je zahanbujúce. A proste zahanbujúce je celé toto dianie tu, že my tu všetci sedíme, my vieme, že to neprejde. Chápete to? My už len čakáme. Čakáme 19:00:06, že kedy sa to tu skončí, len niektorí odchádzajú dopredu, lebo už vedia, že nič sa neudeje. Že v podstate tu ani vám o to nejde. Vám išlo len o to, aby ste si ten zárez spravili. To je, pani poslankyňa, ako ste spomínali, je 19:00. Buď prerušíme vaše vystúpenie, budete pokračovať zajtra, alebo vám dám ešte priestor pre dve vety na urobenie nejakého záveru. Ja len poviem, že toto celé je prosto pokrytectvo. A mali by ste si to priznať. Ďakujem.